OBH 7050/1997.
Az állampolgári jogok országgyűlési biztosának jelentése
Előadó: dr. Kiss László

Az eljárás megindulása:
	A panaszos sérelmezte, hogy 1997. július 19-én a Ferihegyi repülőtéren csomagjait a vámtisztviselők átvizsgálták. 
	A beadvány alapján az állampolgári jogok országgyűlési biztosáról szóló 1993. évi LIX. törvény 17. § (1) bekezdésére tekintettel vizsgálatot rendeltem el.

Érintett alkotmányos jog:
Jogállamiság, jogbiztonsághoz való jog (Alk. 2 .§ (1)bek.)

Alkalmazott jogszabályok:
1995. évi C. törvény a vámjogról, a vámeljárásról, valamint a vámigazgatásról
Értelmező rendelkezések
Tv. 1. § E törvény alkalmazásában
12. vámellenőrzés: az áruk behozatalát vagy kivitelét ezen törvényben, valamint egyéb jogszabályokban foglalt rendelkezések betartása céljából végzett tevékenység, amely kiterjed minden vámigazgatási eljárásra, a beléptetéstől a vámteher megfizetéséig vagy a kiléptetésig;
13. vámellenőrzés módjai: az árunyilatkozat és mellékletei megvizsgálása, az áru megvizsgálása, dokumentumok meglétének és hitelességének megvizsgálása, illetőleg igazolása, közlekedési eszközök átvizsgálása, személy vagy személy által szállított poggyász és egyéb tárgy megvizsgálása, áruküldemények vizsgálata, vállalkozások főkönyvi és egyéb nyilvántartásainak megvizsgálása, valamint más hasonló cselekmény végzése, amely az áruk behozatalát és kivitelét szabályozó jogszabályi rendelkezések érvényesítését célozzák;
Tv. 37. § (1) Aki az államhatáron belép, a határrendészeti ellenőrzést követően azonnal, aki kilépni szándékozik, szintén a határrendészeti ellenőrzés után, közvetlenül a kilépés előtt a határvámhivatalnál vámellenőrzés céljából jelentkezni köteles.
(4) Az államfők, kormányfők és a törvényhozó testületek elnökei mentesek a jelentkezési kötelezettség alól.
(5) A jelentkezési kötelezettség rendelkezései nem érintik az államhatár átlépésére vonatkozó külön jogszabályok előírásait.
Tv. 39. § (1) A vámhatáron át behozott vagy kivitelre kerülő vámárut/árut - ideértve a járművet és a szállítótartályt is - az árubejelentést követően a határvámhivatalnál be kell mutatni, és annak megfelelő vámigazgatási eljárás alá vonását kell kérni. A határvámhivatal a vámigazgatási eljárás mellett biztosítani köteles a növény- és állategészségügyi ellenőrzésre vonatkozó jogszabályok betartásának ellenőrzését is.
(2) A bemutatásra és a vámkezelés kérésére az a személy (szervezet) köteles, aki az árut a vámhatáron átviszi.
(3) Mentesek az árubemutatási kötelezettség alól
a) az államfőknek és a kormányfőknek, a törvényhozó testületek elnökeinek, a külföldi államok kormánya tagjainak, illetőleg a külföldi államok kormányküldöttsége tagjainak és mindezek kísérőinek használatára szolgáló áruk;
b) nemzetközi szerződés alapján a bemutatási kötelezettség alól mentesített áruk.
(4) Nem kell a határvámhivatalnak - viszonosság esetén - bemutatni
a) a külföldi államok magyarországi diplomáciai képviselői és konzuli tisztviselői, valamint a nemzetközi szervezetek tisztségviselői, továbbá az említett személyek családjának a velük közös háztartásban élő tagjai;
b) a Magyarországon megtartásra kerülő diplomáciai értekezletekre érkező, illetőleg onnan távozó küldöttségek vezetői és tagjai;
c) a külföldi államok Magyarország területén átutazó, nem magyarországi diplomáciai képviselői és konzuli tisztviselői, továbbá családtagjaik
személyi poggyászait és az általuk használt járműveket.
 45/1996. (III. 25.) Korm. rendelet a vámjogról, a vámeljárásról, valamint a vámigazgatásról szóló 1995. évi C. törvény végrehajtásáról   
57. § (1) Az árubemutatásra kötelezett a vámhatáron átszállítani kívánt árut olyan módon köteles bemutatni a vámhivatalnak, hogy a vámhivatal által elvégzendő ellenőrző vizsgálat, valamint az elvégezhető vámvizsgálat feltételei biztosítottak legyenek.    
                
A vizsgálat megállapításai:
	A körülmények tisztázása érdekében a Vám- és Pénzügyőrség Országos Parancsnokságától tájékoztatást kértem a kifogásolt intézkedésről. 
	A kapott tájékoztatás szerint a panaszos poggyászának ellenőrzésére azért került sor, mert az általa feladott csomagok vizsgálatakor a vámhivatal kábítószer kereső kutyája jelzett az egyik bőröndnél. A vámhivatal munkatársai ezért kísérték a panaszost az ellenőrző helyiségbe, ahol kinyittatták a bőröndjeit és átvizsgálták azok tartalmát. A vámvizsgálat eredménye negatív volt. Az ellenőrzés okát az intézkedő tisztviselők közölték a panaszossal. 	Az intézkedés végrehajtásának módját - tekintve, hogy a panaszos a Vám- és Pénzügyőrség Országos Parancsnokságához is panaszt tett - az 1997. évi I. törvény 18. § (1) bekezdésében foglaltak alapján a vámhatóság vezetője kivizsgálta. A vizsgálat megállapította, hogy az ellenőrzést végzők a panaszossal szemben udvariasan, emberi jogait tiszteletben tartva intézkedtek. A 2. számú Vámhivatal parancsnoka a vizsgálat eredményéről 1997. július 31-én levélben értesítette a panaszost.
	 A vámjogról, a vámeljárásról, valamint a vámigazgatásról szóló 1995. évi C. törvény szerint a vámvizsgálatnak - a törvényben foglalt néhány kivételtől eltekintve - mindenki köteles magát alávetni. A kábítószerek csempészetének megakadályozására nagyon sok országban - így Magyarországon is - a vámhatóságok kábítószer kereső kutyákat használnak a csempészáruk felderítésére. Az ellenőrzések során előfordulhatnak téves jelzések és a téves jelzés alapján végrehajtott poggyász vizsgálatok. Ennek ellenére ezektől a vizsgálatoktól nem lehet eltekinteni. Magyarország is csatlakozott a New-Yorkban, 1961. március 30-án kelt Egységes Kábítószer Egyezményhez, a kábítószerek és pszichotrop anyagok tiltott forgalma elleni 1988-as nemzetközi egyezményhez és más kábítószer ellenes nemzetközi együttműködési megállapodásokhoz és ezek alapján kötelezettséget vállalt a megfelelő ellenőrzési intézkedések végrehajtására.
	A fentiek alapján a vizsgált ügyben az eljáró hatóságok részéről jogszabálysértő intézkedést vagy mulasztást nem állapítottam meg, ezért a vizsgálatot alkotmányos jogokkal kapcsolatos visszásság hiányában lezárom.

Budapest, 1998. november 13.

Gönczöl Katalin